**Karel Kryl** (12. huhtikuuta 1944, Kroměříž, Böömin ja Määrin protektoraatti, natsi-Saksa – 3. maaliskuuta 1994 , München, Saksa) oli tšekkiläinen runoilija ja laulaja-lauluntekijä, joka tuli tunnetuksi Tšekkoslovakian ja myöhemmin Tšekin tasavallan hallitusten kritisoimisesta. Hänen esittämänsä protestilaulut olivat hyvin suosittuja Tšekkoslovakian miehityksen sekä Samettivallankumouksen aikana.

Elämä
-----

Kryl syntyi toisen maailmansodan aikana natsi-Saksan miehittämässä Määrissä, Kroměřížin kaupungissa.

Kryl nousi valtakunnanmaineeseen kun hänen laulunsa Bratříčku zavírej vrátka (*Sulje portti pikkuveli*) tuli symboloimaan tšekkoslovakialaisten vastarintaa Varsovan liiton miehitettyä maan elokuussa 1968. Laulu kertoi kansansadun mukaisesti varoittavan tarinan siitä, mitä tapahtuu kun lammasaitauksen veräjä jätetään auki. Kryl kirjoitti laulun hyökkäyksen jälkeisenä yönä ja onnistui äänittämään sen jo seuraavana päivänä. Kappaleen saaman suuren suosion jälkeen Kryl solmi levytyssopimuksen Panton levy-yhtiön kanssa ja julkaisi ensimmäisen albuminsa keväällä 1969.

Ilmapiiri Tšekkoslovakiassa meni yhä suvaitsemattomampaan suuntaan vuoden 1969 kuluessa. Krylin aiemmin sopimia konsertteja peruttiin, eikä häntä enää soitettu radiossa. Niinpä kun hän sai kutsun festivaaleille Länsi-Saksaan saman vuoden syksynä, ei hän enää palannut. Seuraavat 20 vuotta Kryl asui Münchenissä ja työskenteli Radio Free Europessa toimittaen muun muassa musiikkiohjelmaa. Tämän ansiosta Krylin pysyi suosittuna kotimaassaan koko normalisaation ajan.

Samettivallankumouksen alettua marraskuussa 1989 Kryl palasi Tšekkoslovakiaan. Joulukuun kolmantena hän esiintyi ensimmäistä kertaa maanmiehilleen yli 20 vuoteen. Hän kuoli äkilliseen sydänkohtaukseen vuonna 1994.

Kunnianosoitukset
-----------------

### Muistomerkit

Kryllin mukaan on nimetty aukio Ostravassa, sekä katu Prahassa.

Lähteet
-------

1. ↑  Johnston, Rosie: Karel Kryl, writer of ‘political love songs’, remembered 15 years after his death  5.3.2009. Radio Prague International. Viitattu 2.11.2023. (englanniksi)
2. ↑  Škodová, Alena: Eight years have passed since the death of singer Karel Kryl  4.3.2002. Radio Prague International. Viitattu 3.11.2023. (englanniksi)
3. ↑  Singer, Joshua: Karel Kryl: folk singer-songwriter whose work embodied the Czechoslovak struggle for political freedom  24/10/2007. Radio Prague International. Viitattu 3.11.2023. (englanniksi)
4. ↑  Kenety, Brian: Memorial plaque honouring songwriter Karel Kryl unveiled in Ostrava  20.10.2021. Radio Prague International. Viitattu 1.11.2023. (englanniksi)
5. ↑  Horáková, Pavla: Prague street named after Karel Kryl - musical icon of 1968 *Radio Prague International*.  22.6.2006. Viitattu 1.11.2023. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* IdRef

 |

 |